Talous- ja sosiaalikomitean lausunto aiheesta "Ehdotus Euroopan parlamentin ja neuvoston asetus rautatieliikenteen tilastoista"

(2001/C 221/08)

Neuvosto päätti 21. maaliskuuta 2001 Euroopan yhteisön perustamissopimuksen 285 artiklan nojalla pyytää talous- ja sosiaalikomitean lausunnon edellä mainitusta ehdotuksesta.

Asian valmistelusta vastannut "liikenne, energia, perusrakenteet, tietoyhteiskunta" -jaosto antoi lausuntonsa 8. toukokuuta 2001. Esittelijä oli John Donnelly.

Talous- ja sosiaalikomitea hyväksyi 30.-31. toukokuuta 2001 pitämässään 382. täysistunnossa (toukokuun 30. päivän kokouksessa) seuraavan lausunnon. Äänestyksessa annettiin 112 ääntä puolesta 2:n pidättyessä äänestämästä.

1. Johdanto

1.1. Komission kyseisen ehdotuksen avulla on tarkoitus pystyä arvioimaan yhteisön rautatiealalla tekemien toimien vaikutusta ja samalla tukea uusien toimien valmistelua. Komission mielestä rautatieliikennettä koskevia yhteisön laajuisia tilastoja tarvitaan rautatiealan kehityksen seurantaan.

1.2. Tarkoituksena on selvittää järjestelmällisesti etenkin rautatieliikenteen turvallisuutta koskevat yhdenmukaiset tiedot, joita ei toistaiseksi ole koottu rautatieliikenteestä saataviin tilastoihin. Puute korjataan tällä asetuksella.

1.3. Rautatieliikennettä koskevia tilastotietoja on kerätty jo vuodesta 1980 alkaen direktiivin 80/1177/ETY mukaisesti, mutta kyseisessä säädöksessä on seuraavat puutteet:

- Se koskee yksinomaan rahtikuljetuksia.

- Sen mukaan tilastoja tulee laatia ainoastaan luetelluista rautatielaitoksista. Koska rautatieala on muun muassa jakautunut kahtia - infrastruktuurin hoitajiin ja operaattoreihin -, luettelo ei ole enää ajanmukainen.

- Sen perusteella kootut tilastot ovat heikkotasoisia.

- Direktiivi ei sisällä säännöksiä sen mukauttamisesta komiteamenettelyn mukaisesti.

Näiden puutteiden vuoksi ja koska tilastotiedot on syytä jaotella alueellisesti nykyistä tarkemmin, jotta rahti- ja matkustajaliikenteen virtoja voidaan vastaisuudessa tarkastella aluekohtaisesti kaikkialla EU:ssa, direktiivi 80/1177/ETY esitetään korvattavaksi ehdotetulla asetuksella.

1.4. Direktiivin 80/1177/ETY(1) perusteella kerättävien tilastotietojen ohella jäsenvaltioiden tulee asetuksen (ETY) N:o 1108/70(2) nojalla vuosittain tiedottaa infrastruktuurin käytöstä ja sen kustannuksista. Lisäksi rautatieliikenteestä laaditaan vapaaehtoispohjalta muita tilastoja. Komitea kehottaa kiinnittämään erityistä huomiota tietosuojan säilyttämiseen tilastotietoja kerättäessä.

1.5. Direktiivin sijaan uusi säädös annetaan muodoltaan asetuksena, koska tarkoituksena on, että sitä voidaan soveltaa jäsenvaltioissa suoraan, saattamatta sitä osaksi niiden omaa lainsäädäntöä. Jäsenvaltioiden viranomaiset voivat tietenkin käyttää vaadittuja tilastoja laatiessaan menetelmiä, joissa otetaan huomioon jäsenvaltioiden erilaiset olot. Myös maanteiden tavarakuljetusten tilastoista on annettu asetus; se tuli voimaan 1. tammikuuta 1999 (neuvoston asetus (EY) N:o 1172/98(3)).

1.6. Komitea katsoo, että kaikista liikennemuodoista kerättävien tilastotietojen tulee ehdottomasti olla keskenään vertailukelpoisia, varsinkin siinä vaiheessa, kun tilastotietoja kootaan kaikista kuljetusmuodoista, kuten on tarkoitus.

2. Yleistä

2.1. Asetuksessa säädetään täysin uusista yhteisön tilastoista, jotka koskevat rautateiden matkustajaliikennettä. Rahtiliikennettä koskevia tietoja kerätään jo direktiivin 80/1177/ETY nojalla. Ottaen huomioon "rajoitukset, jotka liittyvät rautatiematkustajia koskevien tietojen keruumenetelmiin", komissio esittää, että nyt kerätään tietyt tilastotiedot ja tuonnempana laaditaan lisätilastoja.

Komitea pitää hieman oudoksuttavana, että Eurostat kehittää vapaaehtoisesti annettujen tietojen määrään ja paikkansapitävyyteen nojaavan menetelmän, tarkoituksena sisällyttää asetukseen myöhemmin lisätilastoja.

2.2. Komissio edellyttää, että tällaiset rautatieverkon liikennevirtaa koskevat tiedot ovat vertailukelpoisia tietojen kanssa, joita tällä hetkellä tieliikenteen osalta kerätään UNECEn koordinoimissa viisivuosittaisissa E-teiden laskennoissa. Se edellyttää myös, että rautateitä koskevat tiedonkeruumenetelmät ovat erilaiset kuin muiden kuljetusmuotojen yhteydessä. Komitea ei pidä tätä ongelmallisena.

2.3. Ehdotetun asetuksen liitteistä ilmenee, että jäsenvaltioiden tulee koota ja ilmoittaa vuosittain ja neljännesvuosittain tilastotietoja matkustajaliikenteestä ja tavarakuljetuksista, suorituksista ja indikaattoreista. Se lienee työlästä ja vaatinee samalla korkeita kustannuksia. Komissio ei ole kirjannut ehdotukseensa mahdollisuutta tukea jäsenvaltioita taloudellisesti muutamien vuosien ajan näitä todennäköisiä ylimääräisiä kustannuksia kattamalla. Komitean mielestä näin tulisi kuitenkin olla, ottaen huomioon, että edellä mainittuun asetukseen (EY) N:o 1172/98 sisältyy yhteisön tarjoama tuki ensimmäisten kolmen vuoden ajaksi.

2.4. Komitea panee merkille, että komission ehdotus ei koske vielä tietoja, joita unioniin liittyvissä maissa tulee kerätä, mikä onkin ymmärrettävää. Komitea kehottaa kiinnittämään erityistä huomiota siihen, että yhteisön jäseniksi liittymässä oleville maille tiedotetaan aikaisessa vaiheessa niiden tulevista velvoitteista.

2.5. Komissio toteaa, että kohdassa 1.3 mainitut puutteet olivat pääsyinä asetusehdotuksen laatimiseen. Kerättävät tilastotiedot ovat kuitenkin tärkeitä jäsenvaltioiden asianosaisille tahoille seuraavista syistä:

- Saadaan tietoa rautatieliikenteen markkinoista.

- Näiden tietojen avulla rautatieoperaattorit voivat tehdä esikuva-analyysejä.

- Tietoa voidaan käyttää haettaessa rahoitusta suuriin hankkeisiin, sillä pankit saavat niistä objektiivista tietoa hankkeiden taloudellisesta toteutettavuudesta.

2.6. Komitea kehottaa kiinnittämään erityistä huomiota teknologisen kehityksen mahdolliseen vaikutukseen tiedonkeruussa. Satelliittijärjestelmän avulla toteutettavalla Galileo-hankkeella voitaisiin voittaa tietyt tilastotietojen keruussa esiintyvät ongelmat.

3. Erityistä

3.1. Komitea kannattaa ehdotetun asetuksen 2 artiklassa mainittuja soveltamisalaa koskevia poikkeuksia, koska kyseisiä rautatieyrityksiä ei pidetä tärkeinä yhteisön rautatiemarkkinoiden kannalta.

3.2. Komissio ehdottaa, että päätös yksityiskohtaisen vai yksinkertaistetun menettelyn valinnasta tehdään neuvoston 28. kesäkuuta 1999 tekemässä päätöksessä 1999/468/EY määrätyn menettelyn mukaisesti. Valinta on jäsenvaltioita velvoittava. Komitea pitää tätä näkemystä hyvänä, sillä se takaa riittävän joustavuuden.

3.3. Komissio on valinnut tavaraluokitusta varten tavanmukaisen NST/R-jaottelun ja vaarallisia tavaroita varten rautatiealalla käytössä olevan RID-luokituksen, joka on määritelty kyseisissä vaarallisten tavaroiden kansainvälisiä rautatiekuljetuksia koskevissa määräyksissä. Komitea suhtautuu tähän myönteisesti.

3.4. Komitea epäilee vakavasti, onko kolme vuotta sopiva määräaika komission laatimaa kertomusta varten. Tilastoista saatu kokemus on riittävä peruste epäilylle. Komitean mielestä pidempi, esimerkiksi viisivuotinen arviointijakso soveltuisi paremmin, varsinkin kun komissio ehdottaa toimittavansa Euroopan parlamentille ja neuvostolle kertomuksen tilastotietojen laadunarvioinnista ja kustannus-hyöty-analyysista jo kolmen vuoden kuluttua.

4. Tiivistelmä ja päätelmät

4.1. Yleisesti ottaen komitea yhtyy komission ehdotukseen rautateiden matkustajaliikenteen ja tavarakuljetusten tilastoja koskevan säännönmukaisen tilastoperustan luomisesta. Komitea kannattaa erityisesti komission aietta sisällyttää kerättävien tietojen piiriin myös turvallisuutta koskevia tietoja.

4.2. Tämän asetusehdotuksen lähtökohtana on, että jäsenvaltiot vastaavat kokonaan tietojen keruusta aiheutuvista ylimääräisistä kustannuksista. Käsillä oleva ehdotus vaikuttaa merkilliseltä, kun otetaan huomioon vastaavanlainen asetus (EY) N:o 1172/98 maanteiden tavarakuljetusten tilastoinnista, johon yhteisö tarjoaa jäsenvaltioille taloudellista tukea.

4.3. Komitea kehottaa komissiota harkitsemaan mahdollisuutta pidentää ehdotettu kolmen vuoden määräaika, jonka kuluttua asetuksesta on tarkoitus laatia arvio, viiteen vuoteen. Komitea pitää epärealistisena, että lyhyen kolmivuotisjakson jälkeen voitaisiin antaa perinpohjainen arvio kerättyjen tilastotietojen vaikutuksesta ja laadusta ja laatia niistä asianmukaisesti perusteltu kertomus Euroopan parlamentille ja neuvostolle.

4.4. Komitea suosittaa, että tilastotietojen keräämisessä hyödynnetään kaikkia teknologian tarjoamia ja etenkin satelliittiviestinnän avaamia mahdollisuuksia. Sen lisäksi komitea pitää erittäin tärkeänä, että unionin jäseniksi liittyville maille ja Sveitsille tiedotetaan tulevista velvoitteista. Tämä parantaa tilastotietojen vertailtavuutta vastaisuudessa.

Bryssel 30. toukokuuta 2001.

Talous- ja sosiaalikomitean

puheenjohtaja

Göke Frerichs

(1) EYVL L 350, 23.12.1980, s. 23-40; lausunto EYVL C 300, 18.11.1980, s. 3.

(2) EYVL L 130, 15.6.1970, s. 4-14; lausunto EYVL C 48, 16.4.1969, s. 1.

(3) EYVL L 163, 6.6.1998, s. 1-12; lausunto EYVL C 95, 30.3.1998, s. 33.